Djokovic moet nou sy tasse pakArgieffoto van Novak Djokovic. (Foto: Brandon MALONE / AFP) Die Australiese regering het Novak Djokovic se visum Vrydag vir ’n tweede keer gekanselleer. “Ek het vandag my magte uitgeoefen… om mnr. Novak Djokovic se visum te kanselleer op grond van gesondheid en goeie orde en op grond daarvan dat dit in die openbare belang is om dit te doen,” sê die minister van immigrasie, Alex Hawke. Die kansellasie beteken Djokovic word weer deur uitsetting in die gesig gestaar terwyl hy waarskynlik drie jaar lank verban sal word om vir ’n nuwe Australiese visum aansoek te doen. Die Serwiër kan wel weer appelleer in ’n poging om in Australië te bly om aan die Australiese Ope deel te neem. Dít ná ’n reeds opspraakwekkende regstryd oor sy aankoms in die land sonder dat hy teen Covid-19 ingeënt is. Die wêreld se voorste manstennisspeler kon met ’n appèlaansoek die eerste kansellasie van sy visum in die hof omkeer. Hy het egter intussen erken dat hy isolasiereëls in Serwië oortree het en toegegee dat ŉ verklaring in sy Australiese reisdokumente foutief was. Die Ope begin Maandag. Hawke het Djokovic se visum ingevolge Australië se Migrasiewet gekanselleer, wat hom in staat stel om enigiemand te deporteer wat hy as ’n potensiële risiko vir “die gesondheid, veiligheid of goeie orde van die Australiese gemeenskap beskou”, berig BBC. Bykomende bron: AFP